# Pujada a Vilassar de Dalt

La Pujada a Vilassar de Dalt, coneguda també com a Pujada en costa a Sant Genís (en castellà, Carrera en cuesta a San Ginés), fou una pujada de muntanya motociclista que es disputà entre 1950 i 1959 (després d'una edició esparsa el 1932) dins els termes municipals de Premià de Mar i Vilassar de Dalt, al Maresme. Organitzada pel Reial Moto Club de Catalunya (RMCC) el 1932 i recuperada d'ençà de 1950 per la Penya Motorista 10 x Hora, la prova es disputava habitualment a l'agost, hi participaven motocicletes i sidecars i discorria per un tram de poc més de 2 quilòmetres de la carretera que puja de Premià de Mar a Vilassar de Dalt, la BV-5023.

## Característiques
### Recorregut

La cursa es disputava en un tram delimitat de la carretera BV-5023, amb la sortida al km 2,700 (a la cruïlla de la carretera amb la Gran Via de Premià de Mar) i l'arribada al km 0,400, poc abans d'entrar al nucli urbà de Vilassar de Dalt. El recorregut total era, doncs, de 2,300 km i es caracteritzava per la seva relativa facilitat: el pendent entre ambdues poblacions és molt lleu i la carretera és gairebé recta, amb uns pocs revolts amples i quasi imperceptibles. Per aquesta raó, a la cursa s'hi aconseguien mitjanes de velocitat elevades.
Cal dir que l'entorn per on discorria la cursa ha canviat molt amb els anys, ja que si actualment està quasi totalment urbanitzat i compta amb infraestructures importants al voltant (com ara l'Illa Fantasia i el pont de l'Autopista del Maresme, C-32, que creua la carretera), durant la dècada de 1950 era tot ell verge i eminentment agrícola. La carretera BV-5023 discorria aleshores per uns paratges inhabitats, envoltada de camps de conreu amb predomini de la vinya, on només s'hi veia alguna masia de tant en tant. La carretera, a més, estava quasi tota ella delimitada per una renglera de plàtans a banda i banda. L'autopista del Maresme, que creua la carretera a mig camí de Premià a Vilassar, no s'inaugurà fins al 1969.

### Categories

La prova admetia dos tipus de vehicles (motocicletes i sidecars). Cada tipus de vehicle estava dividit en diverses categories en funció de la seva cilindrada i preparació: velomotors, "Turisme", "Sport", etc. Més tard, en funció de l'evolució tècnica dels diferents vehicles, se n'hi anaren afegint i eliminant d'altres (escúters, ciclomotors, etc.)

## Palmarès

Font:
| Edició | Any | Data | Guanyador | Moto | Temps | Km/h |
| I | 1932 | 28 d'agost | Fernando Aranda | Rudge 500 | 1'16" 1/5 | 108,6 |
| II | 1950 | 27 d'agost | Ernest Vidal | Gilera 500 | 1'12" 2/5 | 124,309 |
| III | 1951 | 26 d'agost | Fernando Aranda | ? 500 | 1'12" 4/10 | 124,309 |
| IV | 1952 | 23 d'agost | Fernando Aranda | Guzzi 350 | 1'20" 6/10 | 111,662 |
| V | 1953 | 23 d'agost | Joan Terradas | Velocette 500 | 1'23" 2/10 | 108,173 |
| VI | 1954 | 15 d'agost | "Morsa" | BMW +350 | 1'19"1 | 113,78 |
| VII | 1955 | 28 d'agost | Joan Terradas | Rieju 175 | 1'32" 9/10 | 96,878 |
| VIII | 1956 | 26 d'agost | Jaume Aragonés | Sanglas +350 | 1'22" | 109,756 |
| IX | 1957 | 25 d'agost | Paco Tombas | Derbi 350 | 1'21"71 | 110,145 |
| X | 1958 | 4 d'agost | Paco Tombas | Derbi 350 | 1'14"21 | 121,55 |
| XI | 1959 | 3 d'agost | Jaume Aragonés | Sanglas 500 | 1'42"5 | 107,78 |
* ↑ Velocitat mitjana.

## Referències

* ↑ Herreros, Francisco; Aznar, José Luis. «Carreras en cuesta». A: Historia del motociclismo en España (en castellà). Barcelona: RACC, 1998, p. 168-170. ISBN 84-920886-5-6.
* ↑ Galindo, Josep Mª; García, Gregorio. «"Carreras en cuesta"... las grandes olvidadas» (en castellà). carrerasencuesta.blogspot.com. Monográficos motociclistas, 01-03-2013. [Consulta: 20 gener 2016].
* ↑ «Ernesto Vidal» (en castellà). Hemeroteca. El Mundo Deportivo, 30-08-1950. [Consulta: 20 juny 2016].
* ↑ «Fernando Aranda» (en castellà). Hemeroteca. El Mundo Deportivo, 29-08-1951. [Consulta: 20 juny 2016].
* ↑ «Tres récords cayeron» (en castellà). Hemeroteca. El Mundo Deportivo, 25-08-1952. [Consulta: 20 juny 2016].
* ↑ «Cuatro récords mejorados» (en castellà). Hemeroteca. El Mundo Deportivo, 24-08-1953. [Consulta: 20 juny 2016].
* ↑ «En Vilasar» (en castellà). Hemeroteca. El Mundo Deportivo, 16-08-1954. [Consulta: 20 juny 2016].